L'Eliana comença a arreplegar els residus orgànics separats en el nucli urbà
11 de juny de 2024

• En l'Àrea Central (nucli urbà) s’inicia la nova recollida de residus amb el nou contenidor d’orgànic.

L'Ajuntament de l'Eliana fa mesos que treballa en el nou sistema de recollida de residus sòlids urbans. Així, després de la posada en marxa del servei porta a porta per a arreplegar el paper i cartó dels comerços i la restauració i després del pas dels i les educadores ambientals per les llars per a explicar el nou sistema, ha arribat el moment de posar en pràctica el nou sistema de recollida.

D'aquesta manera, a partir de demà, 12 de juny, els veïns i veïnes de l'Àrea Central, és a dir, del nucli urbà, podran depositar els residus orgànics en els contenidors marrons habilitats per a tal efecte. S’arreplegaran els dilluns, dimarts, dijous i dissabtes de 23.00 h a 05.40 h. Cal recordar que el depòsit de residus es farà a partir de les 20:00 hores per a totes les fraccions.

Posteriorment, seran els barris els que aniran sumant-se a aquest nou sistema de recollida compromés amb els Objectius de Desenvolupament Sostenible (ODS), la normativa europea i la nacional. L'alcalde de l'Eliana, Salva Torrent, vol “agrair públicament la col·laboració de la ciutadania per a posar en marxa aquest nou sistema. Amb el compromís de tots i separant en origen estem contribuint a respectar l'Eliana i sostenint el planeta”.

Oficina servei arreplegada de residus

Cal recordar que Valoriza, l'empresa encarregada de posar en marxa el nou sistema de recollida de residus sòlids urbà, ha obert una oficina d'atenció a la ciutadania. Situada al carrer del General Pastor número 17 baix, els veïns i veïnes de l'Eliana poden acostar-se allí per a resoldre dubtes o arreplegar el material que no hagen pogut lliurar-los els i les educadores ambientals.

L'horari d'atenció és de 09:00 a 14:30 hores i de 16:00 a 20:00 h de dilluns a divendres laborals. A més, s'ha habilitat un número de telèfon per a consultes en el 900 100 310.